Diari Oficial de la Generalitat Valenciana


Sumari del DOGV 8498, del 04-03-2019 (2019/2112)

ACORD de 22 de febrer de 2019, del Consell, sobre control financer permanent en substitució de la intervenció prèvia per a les operacions d'endeutament de la Generalitat.
--------------------------------------------------------------------------------------------------------------------------------------------------------------------------

### Dades del document

Número de DOGV
:   8498

Data del DOGV
:   04-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2112


Data del document
:   22-02-2019

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 22 de febrer de 2019, del Consell, sobre control financer permanent en substitució de la intervenció prèvia per a les operacions d'endeutament de la Generalitat. [2019/2112]  
D'acord amb l'article 97 de la Llei 1/2015, de 6 de febrer, d'hisenda pública, del sector públic instrumental i de subvencions, la funció interventora té per objecte controlar, abans que siguen aprovats, entre altres, els actes, documents i expedients de l'Administració de la Generalitat i els seus organismes autònoms que donen lloc al reconeixement de drets o a la realització de despeses, així com els ingressos i pagaments que se'n deriven.  
L'article 98.2 de l'esmentada Llei 1/2015, habilita el Consell per a acordar de forma motivada l'aplicació del control financer permanent, en substitució de la funció interventora en els òrgans de l'Administració de la Generalitat o organismes autònoms que en depenen, bé respecte de tota la seua activitat o exclusivament respecte d'algunes àrees de gestió. Aquests acords, així com els motius que els justifiquen, han de ser publicats en el Diari Oficial de la Generalitat Valenciana en el termini màxim de vint dies des de la seua aprovació.  
  
D'altra banda, l'article 108 de la mateixa llei defineix el control financer permanent com aquell que té per objecte la verificació d'una forma contínua, realitzada a través de la Intervenció Delegada corresponent, de la situació i el funcionament dels òrgans i entitats del seu respectiu àmbit d'actuació en l'aspecte economicofinancer, per a comprovar el compliment de la normativa i directrius que els regeixen i, en general, que la seua gestió s'ajusta als principis de bona gestió financera i, en particular, al compliment de l'objectiu d'estabilitat pressupostària, equilibri financer i deute públic.  
  
Fins a l'entrada en vigor de les previsions contingudes en la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, la gestió de l'endeutament de la Generalitat estava encomanada a l'Institut Valencià de Finances, la qual cosa feia que aquesta quedara fora de l'àmbit de la funció interventora. Amb l'entrada en vigor de la norma esmentada les competències de la gestió de l'endeutament han passat de l'Institut Valencià de Finances a l'àmbit de l'Administració de la Generalitat, la qual cosa implica un canvi en el règim de control que ha de realitzar la Intervenció General.  
L'agilitat que requereix la gestió del deute i l'especialitat jurídica i econòmica de les operacions d'endeutament dificulten el desenvolupament habitual de la intervenció prèvia que ha de realitzar la Intervenció Delegada corresponent.  
En consideració a la situació exposada, la Intervenció General de la Generalitat ha proposat que, d'acord amb l'article 98.2 de la Llei 1/2015 i tenint en compte especialment la previsió relativa al deute públic que realitza l'article 108 de la llei esmentada, se substituïsca la intervenció prèvia de les operacions d'endeutament de la Generalitat pel control financer permanent.  
En virtut de l'anterior, i amb la proposta prèvia de la Intervenció General, el Consell, a proposta del conseller d'Hisenda i Model Econòmic, el Consell, en la reunió de 22 de febrer de 2019  
  
  
  
ACORDA  
  
  
Primer  
L'aplicació del control financer permanent en substitució de la funció interventora per als expedients d'operacions endeutament i altres operacions financeres que es gestionen per l'òrgan competent per a la gestió de l'endeutament de la Generalitat que corresponguen a la secció 19 del seu pressupost (servei del deute).  
  
  
Segon  
El contingut i abast del control financer a realitzar es determinarà per a cada exercici en el Pla anual de control financer permanent corresponent.  
  
Alacant, 22 de febrer de 2019  
  
La consellera secretària,  
MÓNICA OLTRA JARQUE